মহারাষ্ট্রের ঠানের ভিওয়াণ্ডিতে বহুতলের আগুন এখনও নিয়ন্ত্রনে আনা সম্ভব হয়নি। এখনও পর্যন্ত বহুতল থেকে ২০ জনকে উদ্ধার করা সম্ভব হয়েছে।  ভেতরে বহু মানুষ আটকে আছেন। তাঁদের স্কাই ল্যাডারের সাহায্যে ছাদের উপর দিয়ে বের করে আনার চেষ্টা চালানো হচ্ছে। 
মঙ্গলবার সকালে ভিওয়ান্ডির এই বহুতলে আগুন লাগে। বহুতলটি আসলে একটি পোশাক তৈরির কারখানা। বহুতলটির দোতলায় আছে কারখানা ও গুদাম। তৃতীয় তল থেকে পাঁচ তলা পর্যন্ত কর্মীদের থাকার ফ্ল্যাট। এদিন কারখানা থেকে বিপুল পরিমাণ ধোঁয়া দেখতে পেয়ে বহুতলে থাকা মানুষদের মধ্যে আতঙ্ক ছড়ায়। কিন্তু, মুহূর্তের মধ্যে আগুন বিশাল আকার নিয়ে নেয়। ফলে আতঙ্কে বহুতলে আটকে পড়েন অন্তত ৭০ জন। পরে ছাদ দিয়ে ২০ জনকে উদ্ধার করা হয়। বাকিদেরও উদ্ধার্রের চেষ্টা চালাচ্ছে দমকল বাহিনী।  
জানা গিয়েছে, রাতের শিফট তখনও চলায় বেশি লোকজন কারখানায় ছিলেন না। কী ভাবে আগুন লাগল তা জানা যায়নি। সর্ট সার্কিটই আগুনের উৎস বলে মনে করছেন দমকল কর্মীরা।